钦定古今图书集成/明伦汇编/闺媛典/第227卷 > 王尧相妻王氏
## 钦定古今图书集成/明伦汇编/闺媛典/第227卷 > 王尧相妻王氏

按《抚宁县志》：王氏，抚宁王调元母。年十五归元父尧
相，恪执妇道，相夫蜚声黉序。无何，相以疾亡，氏年二
十二，一子仅周岁，即调元也。氏日夜伏穗帏，哭不绝
声，矢以身殉。亲戚止之不已，父母止之不已，其舅谕
之曰：“妇从夫是已，如此呱呱者何？与其死，曷若存孤。
倘抚此襁褓儿成立，俾大吾宗，不犹愈徒相从地下
乎？”由是始进匕箸，事鞠育。舅寻没，家遂落，一切洴澼
井臼之事，拮据不遗馀力。及析爨，独姑陈相依。姑病
痿，饮食起居，问视扶掖，习苦以为常，乡族称其孝。子
就塾，习句读，生业萧条，艰苦万状。每丙夜，颓壁寒灯，
母织子诵，形影相吊。节愈坚而行愈励，躬亲操作，无
倦容。调元遵母训，克自夺。每试辄高等。万历末，领乡
荐，归拜庭下，母子皆泣。直指刘公思诲以节闻，建坊
表里门。及调元令胊迎养，每教以廉、律身、慈抚众、忠
报国三事，调元为令而得循声。未几，调滕寻以戅直
忤当事，抵里伏谒，王慰之曰：“儿一周孤，致有今日。诸
孙罗列，孙女若而人，甥若而人，天之鉴厥苦，而申尔
锡，不可谓不厚也。”官“休矣，宦海风波，藉是得息，又何
怏怏为？”又一岁，年七十八终。励节五十七年。